钦定古今图书集成/明伦汇编/氏族典/第113卷 > 崔颂
## 钦定古今图书集成/明伦汇编/氏族典/第113卷 > 崔颂

按《宋史崔颂传》：“颂字敦美，河南偃师人。父协，后唐门
下侍郎平章事。颂幼丧母，为外祖母所鞠养，以荫补
河南府巡官，历开封主簿、邓州录事参军，以疾去官。
未几，诣阙上书言事，宰相桑维翰览而奇之，擢为左
拾遗，选右补阙。汉初，加朝散阶，副右散骑常侍。张煦
册钱俶为吴越王。梁末，协尝使两浙，至是越人美之”，
赠贿甚厚。及还，值周祖入京师，为军士剽夺悉尽。世
宗镇澶渊，择僚佐颂中其选，以颂为观察判官，赠金
紫。世宗尹京，拜司封员外郎，充判官，以断狱误失，罢
职，守本官。即位，拜驾部郎中，迁吏部，复副尹，日就使
两浙。世宗读唐元稹《均田疏》，命写为图赐近臣，遣使
均诸道租赋。颂使兖州，颇增旧额。恭帝嗣位，改左谏
议大夫。宋初，判国子监。会重修国学及武成王庙，命
颂总领其事。建隆三年夏，始会生徒讲说。太祖每临
幸国学，召颂与语，颂应答无滞。及郊祀，以颂摄太仆，
升车执绥，上问以一时典礼，颂占对闲雅，上甚重之。
未几，坐请托，有司为所亲，求便官，出为保大军行军
司马。乾德六年，暴得疾卒，年五十。